google/wiki40b huggingface dataset:
Ole Braa

Inderøy

Han tok lærereksamen ved Klæbu seminar i 1862, og var fra samme år lærer i Inderøy, en stilling han hadde til 1902. Han var først omgangsskolelærer, og fra 1875 lærer ved den nybygde Lyngstad skole på Kjerknesvågen. Ved siden av skolelærerstillingen var han huslærer, landmåler om somrene og torvmester i Nord-Trøndelag 1874–84. Fra 1877 eide og drev han gården By, som han pusset opp og flyttet til i 1880. 
Braa var medlem av Inderøy herredsstyre 1880–1904, herunder 11 år som ordfører (1890-91 og 1896-1904) og varaordfører 1884–89 og 1894–95. Braa stiftet også et samvirkelag på Inderøy i 1870, der han var bestyrer/styremedlem de neste 30 årene. Han var med på å stifte Inderøy lærerlag i 1895 og ble lagets første formann. Han startet Lyngstad smørmeieri i 1894 og Kirknes meieri i 1897.

Stortinget

Han var innvalgt på Stortinget fra Nordre Trondhjems amt 1901–1903, og hadde sitt virke i Lagtinget og Stortingets sosialkomité. Tidligere hadde han vært vararepresentant i periodene 1889–91 og 1892–94. 
Som stortingsrepresentant knyttes han særlig til innføringen av kvinnelig stemmerett i 1901. Han ombestemte seg mellom første og andre gangs behandling i Lagtinget, og ble den utslagsgivende stemmen. Hendelsen ble beskrevet som en «Braa-vending». Saken om kvinnelig stemmerett ble behandlet sammen med spørsmålet om allmenn stemmerett for menn. Braa sa at han alltid hadde vært for kvinnelig stemmerett, men begrunnet sin første stemmegivning med at han var imot stemmerett for den som ikke betalte skatt. Ved andre gangs behandling fravek han sitt standpunkt om dette for å få gjennomført kvinnelig stemmerett.

Siste år

Han solgte By gård i 1902. Fra 1905 til 1913 var han forvalter ved Innherred sykehus i Levanger. Senere var han revisor og regningsbud i Trondheim 1913–1925 før han vendte tilbake til Inderøy.
Han skrev «Skolehistorie fra Inderøen» i en serie artikler i avisen Nidaros 1916.
Han giftet seg i 1874 med Serina Nikolaisdatter Kjelvik (1846–1908). Ekteparet var barnløst, og ved hans død ble «Serina og Ola Brås legat» opprettet for å yte økonomisk støtte til ungdom fra Nord-Trøndelag som utdanner seg til læreryrket eller et praktisk yrke.
Julius I

Liv og virke

Den hellige Julius I ble valgt til pave etter en uforklart lang vakanse på fire måneder, og han går inn i historien som en dyktig og modig pave. Han kjempet en energisk kamp mot det arianske kjetteri, ved å stå fast på Kirkens lære fra Nikea om at Sønnen er av samme vesen som Faderen; født og ikke skapt.
Etter at tilhengerne av Eusebius av Nikomedia, som nå var blitt patriark av Konstantinopel, hadde gjenfremsagt sine krav om utnevnelse av Athanasius som biskop av Alexandria ved synoden avholdt i Antiokia i 341, bestemte se seg for å en delegasjon til Constans, vestromersk keiser, og til Julius, med forklaringer av deres beveggrunner. Etter å ha uttrykt en holdning til støtte for Athanasius inviterte Julius behendig begge parter til å fremlægge sine holdninger ved en synode som han selv skulle presedere for. Forslaget ble imidlertid avslått av de arianiske østlige biskoper.
Etter denne annen forvisning fra Alexandria kom Athanasius til Roma og ble anerkjent som alminnelig biskop ved synoden i 342, som Julius presiderte. Julius sendte et brev til de østlige biskoper som er et tidlig tilfelle av kravene om forrang innenfor kirkens verden for Romas biskop. Brevet hevdet at selv om Athanasius og hans støtter vel kunne ha gjort ting de kunne klandres for, så skulle den aleksandrinske kirke først ha skrevet til paven. «Kan dere være uvitende om» skrev Julius, «at det er sedvane at vi først skulle ha vært forespurt, så det som er riktig, kan defineres herfra» (Epistel fra Julius til Antiokia).
Det var pave Julius' innflytelse som førte til at kirkemøtet i Sardica i Illyria senere ble avholdt. Fra Roma sendte Julius sendebudene Archidamus, Filoxenus og diakonen Leo. Den arianske falangen nektet atter å møte frem. Bare 76 østlige biskoper deltok, men de trakk seg tidlig og hastig trakk seg tilbake til Philippopolis, hvor de avsatte Julius, Athanasius og andre ved det alternative kirkemøtet i Philippopolis.
De tre hundre vestlige biskoper som forble i Sardica bekreftet de tidligere beslutninger ved den romerske synode og kom derved til å virke som en klar støtte til Romas biskop, det vil si, paven. Det ble regulert avsattninger av biskoper i synodebestemmelsenes paragrafer iii, iv. Paragraf v fastslår direkte at paven skulle ha den høyeste jurisdiksjon foa alle biskopsærender som omfattet anklager om uverdighet og påfølgende avsettelser. Ved synoden ble det avsatt to arianske biskoper.
Pave Julius betraktes som den som bygget kirkene Santa Maria in Trastevere og Basilica Iulia (nå kirken Santi Apostoli) i Roma. Han bekreftet også Jesu fødselsfest til 25. desember, ved det at han delte feiringen av denne begivenhet til to distikte kirkefester: Epifani ble beholdt på sin tradisjonelle dato, og fødselsfesten ble spikret til 25. desember.
Pave Julius I døde den 12. april 352 og ble gravlagt på Calepodius-kirkegården på Via Aurelia.
Han ble æret som hellig helt like etter sin død; og han ble tatt opp i den romerske kalenderen av 354 – bare to år senere. Dødsdatoen, 12. april, er hans minnedag.
Physonota

Utseende

Middelsstore (gjerne ca. 10 millimeter), ovale, gjerne grønnlige (bleknende til gult på på døde eksemplarer) skjoldbiller. Kroppen er avlangt oval sett ovenfra, nokså flat, dekkvingenes "skuldre" noe framskytende. Hodet er lite, ikke synlig ovenfra, antennene forholdsvis lange og tynne. Pronotum og dekkvingene er utvidet mot sidene, tett og ganske kraftig punkterte.

Levevis

Både larver og voksne lever på tofrøbladete planter i ulike familier og eter fra dem.

Utbredelse

Slekten er utbredt fra det sørlige Canada og sørover til Peru, med flest arter i Mexico.
VM i friidrett 2007 – Tresteg menn

Kvalifikasjon

Kvalifikasjonskravet for å komme direkte til finalen var 17,10 m. Dersom det er færre enn 12 som klarer kravet vil de utøverne med inntil 12. lengste hoppet kvalifisere seg.
Aricoris

Utseende

Små til middelsstore (vingespenn 20-40 millimeter), spraglete sommerfugler. Oversiden, og undersiden av forvingen, er farget i oransje, brunt og noen ganger hvitt, mens undersiden av bakvingen er brun med hvite flekker.

Levevis

Larvene blir voktet og stelt av maur.

Utbredelse

Slekten er utbredt i Mellom- og Sør-Amerika.
Mens de fleste andre Riodinidae bare finnes i de tropiske områdene, lever mange av disse artene i de tempererte områdene i det sørlige Sør-Amerika.
Mouton Duvernet (Paris Metro)

Mouton Duvernet er en stasjon på metroen i Paris.
Stasjonen betjener linje 4.
NM i halvmaraton 2015

Norgesmesterskapet i halvmaraton 2015 var en del av NM i friidrett 2015, og ble arrangert som en del av Oslo Maraton 18. september 2015.
Norske byggeklosser (album)

Norske byggeklosser er tittelen på et album med hiphop-artister utgitt i 1999 av T. P. Allstars.
Produsent var Tommy Tee.
Nemrut (vulkan)

Nemrut (tyrkisk: Nemrut Dağı, armensk: Սարակն Sarakn, «Fjellkilde», kurdisk: Çiyayê Nemrud) er slumrende vulkan i østlige Tyrkia, nært Vansjøen ved 38°37′10″N 42°14′28″Ø. Vulkanen er oppkalt etter den bibelske kong Nimrod som legenden hevder styrte over dette området på 2100-tallet f.Kr. Nemrut er også navnet på et annet fjell i Tyrkia, i Adiyaman. Sist vulkanen hadde et utbrudd, var på 1600-tallet.

Beskrivelse

Nemrut-fjellet ligger i nærheten av Tatvan, en liten by i den østlige anatoliske provinsen Bitlis Fjellet stiger opp fra sørvestlige bredden av Vansjøen, og går inn i distriktet Ahlat i nord.
Fjellet er 3 050 meter høyt og dens elliptiske krater har en diameter på mellom 7 og 8 km. Den vestlige delen av krateret inneholder en stort kaldtvannsinnsjø med rundt 155 meters dybde. Det er også en liten varmvannsinnsjø med temperatur som når 60 °C avhengig av vulkanens fortsatte aktivitet.
Amorphosternus

Utseende

Små til middelsstore, avlange, svarte praktbiller. Hodet er forholdsvis stort og bredt, antennene ganske korte. Pronotum er kort og bredt, dekkvingene gjerne lange og smale, beina ganske korte. Oversiden er noe ujevn, med spredte grupper av stive, svarte, oppstående børster.

Levevis

Som det norske navnet skulle tilsi utvikler disse billene seg gjerne i død ved av små dimensjoner - greiner og kvister. I motsetning til mange av de større praktbillene er utviklingstiden ikke svært lang. Noen arter lever i galler. Disse billene ser stort sett ut til å være vertsspesifikke på én vertsplante-art.
Mange tropiske arter minerer i blader. De voksne billene finnes oftest på bladverket til vertsplanten, sjeldnere på blomster.

Utbredelse

Slekten er utbredt i Sør-Amerika, fra Venezuela i nord til Argentina i sør.
Hydrogenfabrikken

Hydrogenfabrikken er et kreativt miljø, etablert i de gamle industrilokalene på Øra like ved Gamlebyen i Fredrikstad. Miljøet består av 60 kunstnere og kreative aktører med atelieer, veksteder, kontorer og forretninger. På Hydrogenfabrikken finner du: billedhuggere, skulptører, billedkunstnere, innstallasjonskunstnere, keramikere, porselensdesignere, smykkekunstnere, scenografer, filmfolk, forfattere, fotografer, kommunikasjonsrådgivere, tekstforfattere, grafiske designere, illustratører, arkitekter, industridesignere, interiørdesignere og et digitalt kreativt byrå. Pluss et snekkerverksted, et rammeverksted, et grafisk verksted og et materialutsalg.
En sentral del av Hydrogenfabrikken er kunsthallen - en 518 kvm stor kunsthall med 15 meters takhøyde. WHAT A MESS! var Hydrogenfabrikken kunsthalls åpningsarrangement 24-26. august 2012
Starchild skull

Starchild skull (engelsk for «stjernebarn-hodeskallen») er kallenavnet på en deformert hodeskalle som ifølge den amerikanske forfatteren, privatforskeren og kryptozoologen Lloyd Pye (1946–2013) stammer fra en hybrid mellom et menneske og et romvesen. Hodeskallen skal angivelig ha blitt funnet i Mexico på 1930-tallet, nedgravd under et menneskeskjelett i en gruvetunnel. Den har gitt opphav til flere spekulasjoner på grunn av sin uvanlige form. 
DNA-tester har imidlertid vist at hodeskallen stammer fra et guttebarn, og at man med svært stor sikkerhet kan slå fast at den har tilhørt et avkom fra to mennesker. Medisinske eksperter mener barnet har hatt en genetisk sykdom, trolig hydrocephalus, som kan gi forstørret skalle og andre misdannelser.  Til tross for at det er vitenskapelig tilbakevist, fortsetter alternative miljøer å holde på sine tolkninger av analysene og hevde at  hodeskallen fra «stjernebarnet» er bevis på utenomjordisk kontakt.
Nürnberg

Historie

Det nøyaktige tidspunktet for Nürnbergs grunnleggelse er uklart, men den kan ha funnet sted mellom 1000 og 1040 i etterkant av sikringen av grensene mellom hertugdømmene Sachsen og Bayern, samt Østfranken og Böhmen, i krysningspunktet mellom viktige ferdselsårer. I hvert fall er det på det rene at Nürnberg hadde byrettigheter (markedsrett) allerede fra starten av. Byen ble første gang omtalt i 1050 som Nuorenberc, i en kunngjøring utstedt av keiser Henrik III.
Som støttepunkt for keiseren oppnådde borgen i Nürnberg raskt en betydningfull posisjon i Det tysk-romerske riket.
Med det Store Frihetsbrevet gjorde keiser Fredrik II Nürnberg i 1219 til fri riksstad.
Hamza Mendyl

Landslaget

Han ble tatt ut i Marokkos tropp til VM i fotball 2018 i Russland.
Fuping (Baoding)

Fuping (kinesisk: 阜平县; pinyin: Fùpíng Xiàn) er et fylke i byprefekturet Baoding i provinsen Hebei i Folkerepublikken Kina.
Befolkningen var i 1999 på 205 648.

Kulturminner

Stedet for grenseområderegjeringen og det militære hovedkvarter for grenseområdet Shanxi-Chahar-Hebei (Jin-Cha-Ji bianqu) (晋察冀边区政府及军区司令部旧址, Jinchaji bianqu zhengfu ji junqu silingbu jiuzhi) fra den annen sino-japanske krig ble i 1996 ført opp på Folkerepublikken Kinas liste over kulturminner.
I storkommunen Chengnanzhuang (城南庄镇) ligger Shanxi-Chahar-Hebei Border Region Memorial Hall.

Samferdsel

Kinas riksvei 207 løper gjennom fylket. Denne viktige trafikkåren begynner i Xilinhot i Indre Mongolia nær grensen til Mongolia, løper sørover og ender i Hai'an, en by som ligger i Xuwen fylke sør på Leizhouhalvøya i provinsen Guangdong.
Plankeholmane fuglereservat

Plankeholmane fuglereservat er et naturreservat på Svalbard som ble opprettet den 1. juli 1973 og omfatter noen holmer rett på utsiden av sørvestspissen av Forlandet. Områdevernet for selve naturreservat omhandler et totalareal på 1 620 dekar, men reservatet ligger solid forankret i Forlandet nasjonalpark. Forlandet nasjonalpark inneholder også Forlandsøyane fuglereservat, som ble opprettet samtidig med Plankeholmane fuglereservat.
Formålet med fredingen er å sikre et viktig hekke- og oppholdsområde for fugl, spesielt ærfugl og gjess. Ellers er Forlandet og særlig Forlandssletta i sør særegen for sine bestander av vadefugler. Her hekker lomvi, Smålom, havelle og på fastlandet polarsvømmesnipe. På fastlnadssiden har også mange sjøfugøl tilholdssted om vinteren.
I tida 15. mai – 15. august er all ferdsel, inkludert ferdsel på sjøen og landing med luftfartøy, forbudt i fuglereservatet.
Man skal holde lang avstand fra fuglereservatene i hekketiden for å unngå at fugleforeldre blir skremt bort og rovfugl eller polarrev tar eggene. Fuglene kan forstyrres selv på flere hundre meters hold.
Ankenytown (Ohio)

Historie

Et postkontor kalt Ankenytown var i drift mellom 1848 og 1938. Samfunnet har fått navn etter George Ankeny, en som tidlig hadde slått seg ned på stedet og som seinere var med i den lovgivende forsamlingen i delstaten. Det finnes også en variant av navnet, nemlig Squeal.
Watching From a Distance

Watching From a Distance er et musikkalbum med Lonely Crowd, utgitt i 2007. Dette er bandets debutalbum.

Om albumet

Albumet er en samling av tre EP-er ("There's No Way Out of Here", "Jesus in the Pub" og "Heads Are Gonna Roll") Lonely Crowd ga ut på Mega Records i 1995-1997. Disse ble samlet og gitt ut som album over ti år senere, på oppfordring fra bergenslabelen Karisma Records. «Jesus In The Pub» ble en stor radiohit, da den først ble gitt ut. Låten var et samarbeid med operasangerinnen Anne-Lise Berntsen, og fikk terningkast 6 i både Dagbladet og Panorama. 
Dagbladet skrev følgende om den: "«Jesus In The Pub» er en så forløst fengende og egenartet låt som det går lange tider mellom hver gang man får i fanget her hjemme. Låta sniker seg inn på deg og overmanner deg før du vet ordet av det. Stemningsmessig hviler Crowd både på det sakrale, det dystert demoniske og det sensuelt vakre. Personlig er jeg lamslått. Jeg spilte den åtte ganger bare sist natt. Ikke noe undergrunnsband har utvist større mulighet til kommersielt gjennombrudd siden Seigmen krøp ut av Tønsberg for noen år tilbake."
White Ensign

White Ensign er betegnelsen på et orlogsflagg dannet etter britisk mønster.  Den britiske White Ensign har hvit flaggduk, rødt kors (St George's Ensign) og det britiske unionsflagget Union Jack i øvre felt ved stangen.
Flere tidligere britiske kolonier har videreført bruken av White ensign med visse modifikasjoner, enklest der nasjonalflagget for de respektive land erstatter unionsflagget i kantonen. I noen tilfeller er imidlertid korset tatt bort, som eksempelvis i Australias, New Zealands eller Malaysias tilfelle, eller et særlig merke settes i den frie enden av flagget. Sør-Afrika fører som orlogsflagg en White Ensign med grønt kors. Litauen, som aldri har vært underlagt Storbritannia, har blått kors i sitt orlogsflagg.
Samisk utdanningsråd

Samisk utdanningsråd hadde som oppgave å samordne skole- og utdanningstiltak overfor den samiske befolkningen i perioden 1976–2000. Rådet tilbød veiledning og informasjon, og fikk etterhvert også myndighet i forhold til utarbeidelse og innhold i det samiske læreplanverket og samiske læremidler.
Samisk utdanningsråd ble opprettet i 1976 og var underlagt Kirke- og undervisningsdepartementet. Utdanningsrådets sekretariat kom i gang 1977 og ble plassert i Kautokeino. I 2000 ble rådets oppgaver, myndighet og rundt 25 årsverk overført til Sametingets opplæringsavdeling. Avdelingen byttet i 2012 navn til Sametingets oppvekst- og opplæringsavdeling.
Guvernementet Astrakhan

Guvernementet Astrakhan var et guvernement i østre deler av Keiserdømmet Russland og Sovjetunionen 1717–1929.
Guvernementet var inndelt i fem kretser (Astrakhan, Krasnojar, Jenotajevsk, Chernitar og Tsarev).
Verdenscupen i turn

Verdenscupen i turn er en internasjonal serie av konkurranser i turn. Verdenscupen er arrangert av FIG, og ble for første gang arrangert i 1975.
Terre Haute Federal Correctional Complex

USP Terre Haute

USP Terre Haute er blant de fengsler som er direkte understilt føderal myndighet (ikke statlig myndighet). 
Den 11. juni 2001 ble Timothy McVeigh henrettet her for Oklahoma City-bombingen (1995), som han fikk dødsstraff for.
Banjo-Kazooie

Historie

Spillet starter i de rolige og fredelige omgivelsene rundt Spiral Mountain. Banjo og Kazooie sover uvitende om hva som er i ferd med å skje. Høyt oppe i sitt tårn overseende Spiral Mountain har Gruntilda konstruert en maskin som stjeler andres skjønnhet. Hun ser i sin trolldomsgryte (Dingpot) og finner sitt mål, Tooty. Hun setter seg på sopelimen og flyr ned for å fange henne. Etter en slåsskamp mellom henne og Tooty får hun til slutt fanget henne. Inne har akkurat Banjo og Kazooie våknet og de løper ut for å undersøke. Der får de vite av muldvarpen Bottles (Glugge) hva som har skjedd og setter i vei etter henne.

Gameplay

Banjo-Kazooie adopterte mange av elementene som gjorde Super Mario 64 til en stor suksess. Spilleren må utforske store 3-dimensjonale baner i søken etter puslespillbiter, Jiggys. På hvert brett skal man også forsøke å finne de 5 Jinjoene, små skapninger som kommer i 5 forskjellige farger. Når man har funnet alle blir Banjo belønnet med en Jiggy. Spillet hadde også sine egne ideer slik som trollmannen Mumbo-Jumbo (Hokus Pokus). Hos Mumbo kan Banjo og Kazooie bli forvandlet til en annen skapning, for eksempel en hvalross, en krokodille eller et gresskar. Slik kan de få tak i puslespillbiter som ellers ville vært utilgjengelige. Etterhvert som de to vennene kommer dypere og dypere inn i Gruntildas hule vil de også få mulighet til å lære nye og mer avanserte evner fra Bottles.
Jord

Jord utgjør pedosfæren og ligger i grensesnittet mellom litosfæren, biosfæren, atmosfæren og hydrosfæren. Den består av mineraler og organisk stoff, blant annet levende organismer. 
Jord er blant våre viktigste naturressurser på grunn av sin nærhet og dens dynamiske, fysiske, kjemiske og biologiske funksjoner. Selv om begrepet jord er vel etablert, er definisjonene varierende, alt etter perspektiv og bruksområde.
I geologi-, geoteknikk- og geografifagene er jord alt løsmateriale oppå det faste fjellet.
Kollenhopp

Kollenhopp er et fellesprosjekt der formålet er å tilby en treningsgruppe for skihoppere og kombinertløpere. Kollenhopp er Norges største treningstilbud for hoppere og kombinertløpere fra 12 år som ønsker å satse på sin idrett. 
Kollenhopp samarbeider med Skiforeningen om bruk av Holmenkollbakken, Norges Skiforbund, Norges idrettshøgskole og toppidrettssenteret om kompetanse og bruk av treningsfasiliteter. De samarbeider med Wang Toppidrettsgymnas om sasingen på juniorhopperne

Kjente utøvere

Rune Velta (aktiv), Phillip Sjøen (aktiv), Tom Hilde (aktiv), Anette Sagen (aktiv), Johan Remen Evensen,Bjørn Einar Romøren, og Lars Bystøl er av de mest kjente seniorhopperne i Kollenhopp. Ole Christian Wendel var fra 2009 til 2011 på A-landslaget i kombinert.

I sesongen 2014 representerte Rune Velta Norge i OL
I NM tok Kollenhopputøvere Sølv (Oslo - Øvregård, Hauer, Sjøen, H.Riiber) og Bronse (Akershus)(Swensen, Granerud, Velta, Hilde) i lagkonkurransen senior, i Liten bakke ble det sølv til Phillip Sjøen og bronse til Tom Hilde.
 
I junior-NM ble det gull i stor bakke til Halvor Egner Granerud og Phillip Sjøen i Liten bakke (foran Granerud), og gull til Oslo foran Akershus.
Sesongen 2011/12 dominerte utøvere fra Kollenhopp i yngre nivå.
Phillip Sjøen, Bekkelaget Spk (1995) vant sølv i junior-VM, og gull i lagkonkurransen. Simen Key Grimsrud, Asker Skiklubb (1992) var på gullaget i junior-VM. Espen Andersen, Lommedalens IL (1992) vant bronse i kombinert i junior-VM.
Harald Johnas Riiber, Heming (2005) vant Nordisk juniorlandskamp i kombinert.
Halvor Egner Granerud, Asker Skiklubb (1996), tok sølv individuelt og gull i lag i Nordisk juniorlandskamp. I Hovedlandsrennet tok han gull i 16 år hopp, og sølv i kombinert
Sindre Pettersen, Nittedal Il (1996) vant gull i Hovedlandsrennet i 16 år kombinert.
Jarl Magnus Riiber, Heming IL (1997), vant gull individuelt og i lag Nordisk juniorlandskamp, gull i hopp, kombinert og lag i Hovedlandsrennet.
Fredrik Eirinsønn Villumstad, Skimt (1999) vant Solan Gundersen i hopp 13 år og ble nr. 3 i kombinert. Carl Henning Lippestad, Bekkelaget Spk (1998) vant Solan Gundersen i hopp 14 år. Einar Lurås Oftebro, Jardar (1998) vant kombinert. Akershus vant lagkonkurransen i hopp på Solan Gundersen med Fredrik og Einar som 2 av 3 på laget.
Sesongen 2008/09 vant utøvere fra Kollenhopp nesten alle titler på yngre nivå:
Hopp: 12 år Jarl Riiber, Heming 13 år Jens Schøien Øvregård, Årvoll IL
Kombinert: 12 år Jarl Riiber, Heming 13 år Halvor Egner Granerud, Asker Skiklubb, 14 år Harald Riiber, Heming
Hovedlandsrennet (15-16 år)
Hopp: 15 år Hans Petter Bergquist, Aurskog/Finstadbru, 16 år Espen Andersen, Lommedalens IL
Kombinert: 15 år Mats Waaler, Aurskog/Finstadbru, 16 år Espen Andersen, Lommedalens IL
Minimumstermometer

Minimumstermometer er et spesielt væsketermometer som viser den laveste temperaturen i løpet av en viss tidsperiode. Instrumentet er ofte konstruert slik at en stift blir ført med væskestrengen når temperaturen synker, men blir liggende igjen når temperaturen stiger. Minimumstermometeret plasseres normalt i samme høyde som det regulære termometeret, og er skjermet mot nedbør og direkte stråling.
Minimumstermometeret ble innført som standard på norske meteorologiske stasjoner i 1875. Før denne tid ble den laveste av hovedobservasjonene, normalt foretatt kl. 7, 13 og 19 NMT, loggført som døgnets minimumstemperatur.
PRISM

PRISM er et topphemmelig elektronisk overvåkingsprogram, som opereres av USAs National Security Agency (NSA) siden 2007. «Ved å bekrefte dens eksistens, sa tjenestemenn at programmet, som kalles Prism, er autorisert under en utenriks lov som for ikke så lenge siden ble fornyet av kongressen».
Dokumenter som ble lekket av NSA-ansatte Edward Snowden i juni 2013 beskriver PRISM som et program som kan begå dyptgående overvåkning på direkten, og lagre informasjon.
Reader

Reader (engelsk: «leser») er en høyere akademisk stilling ved universiteter i Storbritannia, og noen universiteter i Australia og New Zealand. Stillingen er plassert mellom Professor og Senior Lecturer (omtrent tilsvarende førsteamanuensis). Den tilsvarer den tidligere norske universitetsstillingen som dosent (avskaffet 1985) og den nåværende professorstillingen i Norge. I noen samveldestater (bl.a. de fleste universiteter i Australia og New Zealand) brukes Associate Professor i stedet for Reader om stillingen mellom Senior Lecturer og Professor.
I Storbritannia vil man etter avlagt ph.d. typisk være ansatt som f.eks. research associate eller associate lecturer. Deretter vil neste steg på karrierestigen være lecturer, fulgt av senior lecturer, så av reader og til slutt av professor.
Reader er langt på vei sammenlignbar med den svenske dosenttittelen, som ofte oversettes som Associate Professor eller Reader, med den forskjell at dosent i Sverige ikke er en stillingsbetegnelse, men en personlig tittel knyttet til kompetanse.
Sapir-prisen

Sapir-prisen er en årlig israelsk pris som blir utdelt for litteratur. Prisen blir utdelt av Mifal Hapayis (Israels statslotteri), og er en del av organisasjonens kulturelle initiativer. Prisen er navngitt etter Pinchas Sapir, tidligere israelsk finansminister, og ble først utdelt i 2000. Vinnerne av litteraturprisen blir hvert år publisert under Den hebraiske bokuka.